Die einde, die begin – toortsie.com
Die einde, die begin
Oktober 22, 2015 Oktober 22, 2015 ~ Toortsie
Hierdie foto is baie jare terug geneem. Op daardie dag is die twee seuns vir die eerste keer hoërskool toe, en Sus die eerste keer skool toe. “Regte” skool toe. Nie speelskool of pre-primêr nie. Ek is met die seuns dorp toe, terwyl die pappa vir Sussa na die plaasskool toe geneem het.
Sus het nie lekker verstaan van Sub A nie. Sy het gedink dat jy Sub A toe gaan as jy verjaar. Sy kon my wel vertel hoeveel nuwe kinders daar was. Hoe het sy geweet wie is nuut? Want hul kleertjies was nuut! 🙂
As laatlam kon sy al lees toe sy skool toe is, iets wat in daardie jare nie die norm was nie. Met dié dat sy nie geweet het sy is in Sub A nie, nooi sy toe haarself toe die juffrou sê die sub B’s kan kom lees. Wat egter regtig besonders was, was dat sy op daardie stadium reeds twee musiekinstrumente kon bespeel en natuurlik note kon lees. Op vyfjarige ouderdom het sy die blokfluit opgetel en begin speel. Ons het presies geweet wanneer sy slaap, dit was die enigste tyd wat die blokfluit stil was. Toe sy die blokfluitnote geken het, het sy met die blokfluit en die boek by die klavier gaan sit en self die regte note op die klavier gevind.
Vandag is die twee seuns op die foto twee groot manne wat hulleself regtig bewys, iets waarvoor ek baie dankbaar is. Maar my bloginskrywing gaan eintlik oor die Sus, wat hierdie week haar laaste amptelike klas bywoon.
Die klein haasbekkie op die foto is nou ‘n pragtige jong dame wat die lewe met lus aangryp, ‘n avontuurlustige meisie wat hou van ‘n uitdaging. Ek glo dat sy haar plekkie sal volstaan waar sy volgende jaar die werkmag betree.
Elke einde bring ‘n nuwe begin. Sterkte met jou laaste konserteksamen, maar ook met die ander eksamens wat jy moet aflê. Gryp hierdie laaste stukkie en hardloop dit voluit!
Posted in Die lewe,Motivering en Bemoediging
‹ PreviousDie Nyl se water…
Next ›Moet ons regtig water drink?
22 thoughts on “Die einde, die begin”
Oktober 22, 2015 om 7:39 vm
Wonderlik Toorts. Dis darem iets om trots te wees as jou kinders suksesvol is. Harde werk en vrugte kan daarvan gepluk word. Baie geluk met die einde en begin van n nuwe tydperk in Sussa se lewe.
Oktober 22, 2015 om 7:53 vm
Weet jy, ek lees soms negatiewe dinge, soos dat party mense net spog met hul kinders asof hul nooit foute maak nie. Ek probeer nie om te spog met my kinders nie. Tog is ek baie trots op hulle. Ek dink ek sal hul ‘n oneer aandoen deur nie trots te wees op hulle nie. Hul bring regtig al drie hul kant, hul probeer hul bes en in dankbaarheid kan ek sê dat ek nog nooit rede gehad het om my vir hulle te skaam nie. Foutjies maak ons mos maar almal, maar dis mos deel van die lewe.
Oktober 22, 2015 om 7:50 vm
Ag baie geluk. Ek hoop sy gaan baie gelukkig wees in year musiekloopbaan. Ek hoop ni d studenteonluste beiinvloed d eksamens ni.
Oktober 22, 2015 om 7:54 vm
Ons hou maar styf duime vas wat die onrus aanbetref.
Oktober 22, 2015 om 8:18 vm
Jy kan met reg trots wees.
Oktober 22, 2015 om 8:21 vm
Oktober 22, 2015 om 8:33 vm
Pragtig. Ja – dis ‘n prestasie om ‘n kind deur die skool te sit en met waardes groot te maak. Een van die dae vlieg sy uit die nessie ook uit …
Die foto moet baie spesiaal vir jou wees.
Oktober 22, 2015 om 8:49 vm
🙂 foto sit al die jare op my yskas.
Oktober 22, 2015 om 9:31 vm
Jy kan opreg trots wees!! Sterkte vir haar met die eksamen!
Oktober 22, 2015 om 9:51 vm
Jy mag maar trots wees…jy het baie in jou kinders belê!Dit het nie maklik gekom nie.Baie geluk en voorspoed vir haar.Watter instrumente speel sy en waar het sy studeer?
Oktober 22, 2015 om 9:55 vm
Sy spesialiseer in blokfluit, kamermusiek. Neem steeds dwarsfluit en het ook klavier graad 8.
By die musiekskool het hulle ook vir haar toegang gegee tot die kerkorrel en klavesimble. Sy het ook vanjaar begin met kitaar.
Ek wil nie nou die musiekskool se naam noem en slapende honde wakker maak nie. Ek glo jy verstaan.
Oktober 22, 2015 om 10:03 vm
Dis wonderlik.Ek stel belang oor ek ook ‘n musieklike is.
Oktober 22, 2015 om 10:08 vm
Ek weet. Jy het dit een keer gesê en ek onthou dit altyd as ek jou naam lees. Sy sing ook in die koor.
Oktober 22, 2015 om 12:15 nm
Baie geluk, dis fantasties! Ek dink daar is min dinge wat ‘n ouer gelukkiger maak as wanneer hulle kinders goed aangepas en suksesvol is. Ons middelkind maak nou klaar met skool en doen aansoek om musiek te gaan studeer. Sy speel ook so verskeie instrumente. Ek geniet die musiek net so (het ook op skool tot matriek en fluit graad 8), maar deesdae kom ek nie so gereeld darby uit nie. Sterkte vir jou dogter vorentoe, ek is seker sy sal ‘n sukses maak van wat ook al sy doen.
Oktober 22, 2015 om 12:29 nm
Dankue. Het jou middelkind al plek gekry?
Oktober 22, 2015 om 12:30 nm
Daar lê nog ‘n oudisieproses voor en ons sal eers in Januarie uitvind. Ek hou duimvas want dis haar droom en haar passie.
Oktober 22, 2015 om 12:32 nm
Baie sterkte. Ja, die oudisie!
Oktober 22, 2015 om 1:15 nm
Jy mag maar opreg trots wees. Die vers wat by my opgekom het toe ek hier lees is van die werk wat God vir ons voor die grondlegging van die aarde voorberei het. Hy het Sy eie spesiale plan met haar.
Oktober 22, 2015 om 1:38 nm
Oktober 24, 2015 om 2:28 vm
Smaak my die kinders hou jou jonk.
Oktober 24, 2015 om 8:13 vm
Oktober 26, 2015 om 12:24 vm
Pragtige herhinneringe ♥
410,893 ste persoon wat hier inloer! Baie dankie en welkom! Hoop jy loer weer in.